Seks biler i fem forskellige odenseanske gader har i weekenden været udsat for hærværk med frugt, nærmere bestemt vandmeloner.

Melonerne er blevet kastet mod seks biler forskellige steder i Odense med knuste ruder og buler til følge. Det fremgår af Fyns Politis døgnrapport.

På Rødegårdsvej blev der knust en bagrude på en grøn Chevrolet Spark, hvor der lå rester af vandmelon helt op til forruden.

I Skt. Jørgens Gade fik en hvid Peugeot 107 en bule på venstre side af bagklappen til bagagerummet. Også her var der rester af vandmelon på stedet.

Også på Østerbæksvej har en bil fået kastet en vandmelon gennem bagruden. Her var der tale om en sort Suzuki.

På samme vej blev en sølvfarvet BMW også ramt af en vandmelon, der ramte den bageste del af bilen, som fik en bule. Baglygten var desuden beskadiget. Der sad stadig rester af vandmelon på bagenden af bilen, da hærværket blev opdaget.